En civilklædt politimand måtte onsdag aften springe på cyklen for at fange en teenager, der forsøgte at stikke af fra Høje Taastrup Station i København.

- Han løber efter den unge, adrætte fyr, men kan godt se, at den kamp kan han godt komme til at tabe, siger vagtchef Peter Grønbek fra Københavns Vestegns Politi.

- De kommer forbi et sted, hvor der står en kvinde og hendes datter, så han springer hen og viser dem politiskiltet og siger, at han skal låne en cykel. Det får han straks lov til, tilføjer vagtchefen.

Efter at have jagtet teenageren rundt i området på cyklen, lykkedes det til sidst betjenten at indhente den løbestærke gerningsmand og få ham anholdt.

- På vejen smider han 100 gram hash fra sig, så det var ikke helt nytteløst, siger Peter Grønbek.

Betjenten kunne efter cykeljagten aflevere det tohjulede transportmiddel tilbage til moren og hendes datter.